KIRJALLINEN KYSYMYS E-3878/98

esittäjä(t): Philippe De Coene (PSE) komissiolle

(4. tammikuuta 1999)

Aihe: Verottoman kaupan lopettaminen

Vuonna 1991 päätettiin, että verottomien ostosten tekeminen Euroopan unionissa loppuu 1. heinäkuuta 1999 mennessä ja että ainoastaan unionin ulkopuolisiin kohteisiin matkustavat voivat yhä käyttää tätä etua.

Samaan aikaan olen kuitenkin saanut tietooni, että Euroopan komission jäsenillä on yhä oikeus hankkia tiettyjä tuotteita verottomasti 1. heinäkuuta 1999 jälkeen. Nämä tuotteet ja niiden määrät ovat 20 000 savuketta, 400 litraa alkoholijuomia, joiden alkoholipitoisuus on alle 21 prosenttia, 90 litraa viskiä tai votkaa ja 5 000 litraa edullisempaa bensiiniä ensimmäiseen autoon ja 2 000 litraa toiseen autoon.

Eikö komissio katsokin, että sen kollegion jäseniä koskevat samat säännöt kuin muitakin unionin kansalaisia ja että heillä ei siis tästä syystä ole enää oikeutta verottomiin tuotteisiin?

Aikooko komissio lopettaa tämän poikkeuksellisen kohtelun?

Komission jäsenen Mario Montinkomission puolesta antama vastaus

(9. maaliskuuta 1999)

Yhteisön säädöksissä annetaan jäsenvaltioille mahdollisuus vapauttaa poikkeuksellisesti yhteisön sisäinen myynti verotuksesta 30. kesäkuuta 1999 asti. Kyseiset säännökset ovat arvonlisäveron osalta 16. joulukuuta 1991 annetun direktiivin 91/680/ETY 28 k artiklassa ja valmisteveron osalta 25. helmikuuta 1992 annetun direktiivin 92/12/ETY 28 artiklassa.

Belgia rinnastaa komission jäsenet diplomaatteihin, ja he saavat näin ollen eräitä muiden maiden Belgiaan lähettämille diplomaateille ja näihin rinnastettaville henkilöille myönnettäviä taloudellisia etuja. Näihin etuihin kuuluu henkilökohtaiseen käyttöön tulevien tavaroiden veroton osto silloin kun oston veroton hinta on vähintään 10 000 Belgian frangia. Ostot rajoitetaan vuosittain seuraaviin tuotteisiin (vuoden 1998 luvut; Belgian valtiovarainministeriö vahvistaa ostoehdot vuosittain).

>TAULUKON PAIKKA>

Diplomaattien verotuskohtelusta määrätään 18. huhtikuuta 1961 allekirjoitetun Wienin sopimuksen 34 artiklassa: "Diplomaatti on vapautettu kaikista henkilökohtaisista tai omaisuuteen kohdistuvista kansallisista, alueellisista tai kunnallisista veroista lukuun ottamatta a) sellaisia välillisiä veroja, jotka tavallisesti sisällytetään tavaroiden tai palvelujen hintaan...". Yleensä valtiot kuitenkin myöntävät näistäkin poikkeuksia kansainvälisissä suhteissa noudatettujen käytäntöjen mukaisesti.

Yhteisön tasolla kyseisistä verotuseduista on säädetty erikseen: arvonlisäveron osalta direktiivin 77/388/ETY 15 artiklan 10 kohdan ensimmäisessä luetelmakohdassa, valmisteverojen osalta direktiivin 92/12/ETY 23 artiklan 1 kohdan ensimmäisessä luetelmakohdassa ja tullin osalta asetuksen N:o (ETY) 918/83 133 artiklan 1 kohdan b ja c alakohdissa. Kuten arvoisa parlamentin jäsen mainitsee, näiden säädösten voimassaolon päättymisestä ei ole säädetty. Näin ollen ne ovat voimassa myös heinäkuun 1999 alun jälkeen, jos ei yhteisön lainsäädäntöä muuteta.

Komissio on pohtinut, ovatko jäsenvaltioiden diplomaattien ja heihin rinnastettavien henkilöiden, kuten Euroopan komission jäsenten, verovapaudet (alv:n ja valmisteverojen osalta) yhteensopivia unionin yhdentymisen edistymisen kanssa, kun kyseiset henkilöt työskentelevät unionin alueella. Komissio on päättänyt arvioida tilannetta perusteellisesti selvittääkseen, millaiset lainsäädäntöehdotukset olisivat paikallaan.